На основу члана 17. и члана 19. став 1. Закона о јавном информисању и медијима („Службени гласник Републике Србије“, број: 83/2014 58/15 и 12/16-аутентично тумачење), члана 4. раздео 5, Програм 13 – Развој културе, Програмска активност 1201-0004: Остваривање и унапређивање јавног интереса у области јавног информисања, функција 830 – Услуге емитовања и штампања, економска класификација 454 – Текуће субвенције приватним предузећима, позиција 118. Одлуке о буџету општине Владичин Хан за 2020. годину („Службени гласник града Врања“, број: 30/2019),члана 3. и члана 4. Правилника о суфинасирању пројеката за остваривање јавног интереса у области јавног информисања („Службени гласник РС“ број 16/2016 и 8/2017), члана 70. Статута Општине Владичин Хан( „Службени гласник Града Врања“, број 4/19), члана 30. Одлуке о Општинском већу Општине Владичин Хан („Службени гласник Града Врања број 9/19), и члана 51. Пословника Општинског већа Општине Владичин Хан („Службени гласник Града Врања“, број 40/2013), године Општинско веће Општине Владичин Хан на седници одржаној дана 22.01.2020. године донело је:

**О Д Л У К У**

**О РАСПИСИВАЊУ ЈАВНОГ ПОЗИВА**

**ЗА СУФИНАНСИРАЊЕ ПРОЈЕКАТА ИЗ БУЏЕТА ОПШТИНЕ ВЛАДИЧИН ХАН РАДИ ОСТВАРИВАЊА ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА У 2020. ГОДИНИ**

**Члан 1.**

Овом Одлуком се регулише расписивање конкурса за суфинансирање пројеката из буџета Општине Владичин Хан ради остваривања јавног интереса у области јавног информисања у 2020. години (у даљем тексту: конкурс), у форми Јавног позива, и дефинишу основни елементи наведеног конкурса.

Конкурс се расписује за суфинансирање пројеката **производње медијских садржаја.** Средства се одобравају за реализацију пројеката увођења, побољшања или проширења програмских садржаја у новинама и електронским медијима које се дистрибуирају или емитују на територији Општине Владичин Хан и од посебног су значаја за јавно информисање грађана, укључујући и интернет странице уписане у регистар медија.

Конкурсом се прецизније утврђују: предмет конкурса и намена средстава за остваривање јавног интереса, тј. јавни интерес који ће се конкурсом суфинансирати; износ средстава која су опредељена за конкурс; који субјекти имају право учешћа; критеријуми за оцену пројеката на основу којих ће се додељивати средства; поступак пријаве на конкурс; прецизни рокови у којима се спроводи конкурс; информација о документацији коју прилаже подносилац пројекта; поступак доношења одлуке о избору пројеката; формирање стручне Комисије и позив новинарским и медијским удружењима, као и медијским стручњацима заинтересованим за рад у Комисији; извештавање о реализацији изабраних пројеката.

**Члан 2.**

Конкурс се расписује са циљем да медији буду средство информисања, едукације, дијалога и партиципације грађана у остваривању приоритета дефинисаних стратешким документима, као и у циљу информисања јавности о актуелним дешавањима од значаја за живот свих грађана Владичиног Хана, и може бити расписан за :

1. Медијске садржаје који доприносе афирмацији интерактивног учешћа грађана у побољшању рада локалне самопуправе;

2. Медијске садржаје значајне за привредни развој и стварање повољног привредног амбијента на територији Општине Владичин Хан ;

3. Медијске садржаје из области образовања и науке који афирмишу рад образовних и научних институција Општине Владичин Хан;

4. Медијске садржаје у области културе и очувања културног наслеђа Општине Владичин Хан;

5. Медијске садржаје намењене младима, који промовишу стручна и научна достигнућа, здрав начин живота, ненасиље и значај спорта на територији Општине Владичин Хан;

6. Медијске документарно – образовне садржаје у домену људских права и слобода – Право на рад (програмски садржаји о запошљавању,старим занатима, траженим образовним профилима, иновацијама и програмима у области запошљавања);

7. Специјализоване медијске садржаје едукативног типа из области пољопривреде и руралног развоја на територији сеоских подручја Општине Владичин Хан;

8. Специјализоване медијске садржаје едукативног типа из области борбе против корупције, као и истраживачки медијски програми у области борбе против корупције;

9. Медијске садржаје значајне за очување идентитета националних мањина које живе на територији Општине Владичин Хан;

10. Медијске садржаје значајне за инклузију особа са инвалидитетом на територији Општине Владичин Хан;

11. Медијске садржаје посвећене енергетици, комуналним темама, као и промовисању енергетске ефикасности и примера добре праксе на територији Општине Владичин Хан;

12. Медијске садржаје из области заштите животне средине (едукативни програми, промоција и заштита природних ресурса Владичиног Хана и околине);

13. Информативно – образовне медијске садржаје из области безбедности и унапређења стања безбедности на територији Општине Владичин Хан.

14. Медијски садржаји из области унапређења положаја и равноправности одређених друштвених група на територији општине Владичин Хан: малолетника, економски и социјално угрожених друштвених група, жена, старих и сл;

15. Медијски садржаји из области унапређења медијске писмености на територији града Врања.

16.Медијски садржаји посвећени подизању свести о здравственој култури, односно превенцији.

Пројекти који се баве напред наведеним темама, имаће предност приликом оцењивања пројеката, али учесници у конкурсу могу да предложе и друге теме којима се унапређује јавни интерес у области јавног информисања**.**

**Члан 3.**

Расписује се један Јавни позив за 2020. годину.

Ако средства опредељена за конкурс нису у целости расподељена, Општинско веће Општине Владичин Хан може да распише нови конкурс за расподелу преосталих средстава до краја исте календарске године.

Јавни позив ће се објавити на званичној интернет страници Општине Владичин Хан /мора бити видљив и доступан јавности све време трајања конкурса/ и једном дневном листу.

Конкурс се расписује за суфинансирање пројеката чија реализација траје до 31.12.2020. године

**Члан 4.**

Висина буџетских средстава предвиђених за суфинансирање пројеката из области јавног информисања – производње медијских садржаја, а која ће бити распоређена путем јавног позива/конкурса у 2020. години, износе **3.600.000,00** динара на члана 4. раздео 5, Програм 13 – Развој културе, Програмска активност 1201-0004: Остваривање и унапређивање јавног интереса у области јавног информисања, функција 830 – Услуге емитовања и штампања, економска класификација 454 – Текуће субвенције приватним предузећима, позиција 118. Одлуке о буџету општине Владичин Хан за 2020. годину („Службени гласник града Врања“, број: 30/2019)

Најмањи износ средстава који се може одобрити по пројекту износи 50.000,00 динара, највећи износ средстава по пројекту износи 1.000.000,00 динара.

**Члан 5.**

Право учешћа на конкурсу има:

1) издавач медија чији медиј је уписан у Регистар медија који се води у Агенцији за привредне регистре, са подацима уписаним у складу са Законом;

2)правно лице, односно предузетник који се бави производњом медијских садржаја и који приложи доказ да ће суфинансирани медијски садржај бити реализован путем медија који је уписан у Регистар медија.

Право учешћа немају издавачи који се финансирају из јавних прихода.

Под медијем се, у смислу Закона о јавном информисању и медијима, подразумевају дневне и периодичне новине, сервис новинске агенције, радио програм и телевизијски програм и електронска издања тих медија, као и самостална електронска издања (уређивачки обликоване интернет странице или интернет портали), који су регистровани у Регистру медија, у складу са Законом.

На конкурсу се може учествовати само са једним пројектом.

Пројекат, у смислу Закона, подразумева заокружену програмску целину или део целине (жанровски и временски) којом се доприноси остваривању јавног интереса у области јавног информисања.

Издавач више медија може конкурисати с једним пројектом, за сваки од медија.

Максимални износ који се може доделити по једном пројекту је 80% вредности пројекта.

**Члан 6.**

Пројекти пријављени на конкурс оцењују се према мери у којој су предложене пројектне активности подесне да остваре општи јавни интерес у области јавног информисања и према мери у којој, на основу поднете документације, учесник на конкурсу пружа већу гаранцију привржености професионалним и етичким медијским стандардима.

**Члан 7.**

Пријава се подноси путем образаца за учешће на конкурсу, који се могу преузети са сајта Општине Владичин Хан, на адреси: [www.vladicinhan.org.rs](http://www.vladicinhan.org.rs).

Образац 1 – Пријава за пројектно суфинансирање из области јавног информисања (која обухвата и Предлог пројекта, буџет пројекта, изјаве одговорног лица подносиоца пријаве).

Пријаве се подносе у року од 15 (петнаест) дана од дана објављивања Јавног позива.

Подносилац пријаве је у обавези да наведену документацију достави у штампаној и електронској форми - на компакт диску (ЦД или ДВД), у затвореној коверти или пакету.

Пријаве слати на адресу: Општина Владичин Хан ,Општинско веће Општине Владичин Хан, Улица Светосавска број 1, 17510 Владичин Хан, у затвореној коверти, насловљено са „Пријава по Јавном позиву за суфинансирање пројеката из буџета Општине Владичин Хан ради остваривања јавног интереса у области јавног информисања у 2020. години“ и са назнаком „НЕ ОТВАРАТИ“ или предајом у Услужном центру Општине Владичин Хан, на шалтеру број 1 - Писарница.

**Члан 8.**

Преглед документације по јавном позиву за суфинсирање пројекта за остваривање јавног интереса у области јавног информисања на територији Општине Владичин Хан, вршиће стручна Комисија за проверу докуметнације поднете по јавном позиву за суфинасирање пројекта за остваривање јавног интереса у области јавног информисања на територији Општине Владичин Хан.

**Члан 9.**

Одлуку о избору пројеката у области јавног информисања који се суфинансирају из буџета Општине Владичин Хан доноси Општинско веће Општине Владичин Хан, а на основу образложеног предлога Комисије – и то најкасније у року од 90 дана од дана закључења конкурса.

Образложени предлог Комисије потписују сви чланови Комисије.

Одлука о избору пројеката биће објављена на званичној интернет страници општине Владичин Хан и достављена сваком учеснику конкурса у електронској форми.

Наведена одлука се доноси у облику Решења, са образложењем.

Решење је коначно и против њега се може покренути управни спор.

Након доношења Решења, председник, у име општине, закључује Уговор о суфинансирању пројеката из области јавног информисања.

**Члан 10.**

Стручна Комисија ће бити састављена од 3 (три) члана.

Чланове Комисије именује Општинско веће Општине Владичин Хан из реда независних стручњака за медије и медијских радника, који нису у сукобу интереса и не обављају јавну функцију.

Чланови Комисије се именују на предлог новинарских и медијских удружења, као и из редова пријављених медијских стручњака, уколико предложена, односно пријављена лица испуњавају све законске услове.

Позив новинарским и медијским удружењима, као и медијским стручњацима, за достављање предлога за чланове Комисије је саставни део Јавног позива/конкурса.

Рок за достављање предлога за чланове Комисије, исти је као и рок за подношење пријава на конкурс.

Састав Комисије се објављује на званичној интернет страници Општине Владичин Хан .

**Члан 11.**

У складу са одредбама потписаног Уговора о суфинансирању пројеката из области јавног информисања, учесник конкурса који је добио буџетска средства је у обавези да достави наративни и финансијски извештај о утрошку тих средстава- на Обрасцу за извештај (Образац 2) прописан Правилником, и то најкасније у року од 15 дана по истеку предвиђеног рока за реализацију пројекта.

Образац за извештај (Образац 2) може се преузети са званичног сајта Општине Владичин Хан, на адреси: [www.vladicinhan.org.rs](http://www.vladicinhan.org.rs).

Уз наративни извештај, достављају се и емитовани прилози у електронском облику односно исечци из новина, публикација, копије садржаја са портала.

Уз наведене прилоге, учесник конкурса који је добио буџетска средства је дужан да достави извештај о емитованим прилозима, објављеним новинским чланцима, објављеним текстовима на сајту – који ће садржати за сваки прилог следеће информације: редни број компакт диска / исечка из новина; назив прилога/ текста; тема прилога/ текста; учесници прилога; емисија у којој је прилог емитован/ рубрика у новинама у којој је текст објављен и сл.

**Члан 12.**

На све што није регулисано овом Одлуком, примењују се одговарајуће одредбе Закона о јавном информисању и медијима и Правилника о суфинансирању пројеката за остваривање јавног интереса у области јавног информисања.

**Члан 13.**

Одлука ступа на снагу даном доношења.

**Члан 14.**

Одлуку објавити на званичном сајту Општине Владичин Хан .

**ОПШТИНСКО ВЕЋЕ ОПШТИНЕ ВЛАДИЧИН ХАН,**

**Број: 06-3/4/20-III**

**ПРЕДСЕДНИК**

**Горан Младеновић**